b'\n_START_ARTICLE_\nEdinost (\xc4\x8dasnik)\n_START_PARAGRAPH_\nEdinost je bilo v obdobju med 1876 in 1928 politi\xc4\x8dno glasilo tr\xc5\xbea\xc5\xa1kih Slovencev._NEWLINE_V dobi delovanja \xc4\x8ditalnic v mestu in obmestju Trsta, izdajanja \xc4\x8dasopisov in knjig ter prirejanja taborov je vodstvo Politi\xc4\x8dnega dru\xc5\xa1tva Edinost sklenilo ustanoviti lastno politi\xc4\x8dno glasilo. 8. januarja 1876 je za\xc4\x8delo izdajati \xc4\x8dasnik Edinost. Prikazoval je situacijo Slovencev predvsem v Trstu, pa tudi na \xc5\xa1ir\xc5\xa1em podro\xc4\x8dju Primorske in Istre. V Programu, ki je objavljen v 1. \xc5\xa1tevilki, je zapisano, da bo \xc4\x8dasnik popolnoma neodvisen, svobodoljuben, miroljuben (priporo\xc4\x8dal bo slogo), naroden (odbijal bo napade na slovenski narod, zavzemal se bo za slovenski jezik v \xc5\xa1olah, pisarnah in javnih zavodih), vzgajal bo slovensko rodoljubje, z verskimi zadevami pa se ne bo ukvarjal. Hrva\xc5\xa1ki liberalski politik Vjekoslav Spin\xc4\x8di\xc4\x87 je v jubilejni \xc5\xa1tevilki Edinosti januarja 1926 zapisal, da je bil Trst sredi\xc5\xa1\xc4\x8de \xc5\xa1irjenja narodne zavesti med istrskimi Hrvati in Slovenci. Med istrskimi Hrvati je to vlogo opravljal \xc4\x8dasopis Na\xc5\xa1a sloga, med tr\xc5\xbea\xc5\xa1kimi in istrskimi Slovenci, do neke mere pa tudi na Gori\xc5\xa1kem, pa Edinost. Po drugi svetovni vojni to vlogo opravlja Primorski dnevnik. \xc5\xbde v startu se je pojavil problem tiskanja. Tako so prva \xc5\xa1tiri leta \xc4\x8dasnik tiskali v tiskarni Avstrijskega Lloyda, naslednja \xc5\xa1tiri leta pa v tiskarni Franca Hvale. Podjetnik, \xc4\x8dasnikar in politik Viktor Dolenc je leta 1884 ustanovil slovensko podjetje, tiskarno Dolenc, kar je re\xc5\xa1ilo problem tiskanja vse do leta 1898. Nato je politi\xc4\x8dno dru\xc5\xa1tvo Edinost ustanovilo lastno zadru\xc5\xbeno tiskarno pod imenom Tiskarna Edinost. Najprej je delovala v ulici Torrebianca, nato v Narodnem domu v Trstu, nato se je leta 1914 vselila v lastno stavbo v Ulici sv. Fran\xc4\x8di\xc5\xa1ka, kjer so tiskali \xc4\x8dasnik vse do njegove nasilne ukinitve, ko je fa\xc5\xa1isti\xc4\x8dna oblast v Italiji Edinost prepovedala. \xc4\x8casnik je prenehal izhajati zaradi sistemati\xc4\x8dnega fa\xc5\xa1isti\xc4\x8dnega pritiska na slovensko manj\xc5\xa1ino. Fa\xc5\xa1isti so ve\xc4\x8dkrat napadli tiskarno, posamezne \xc5\xa1tevilke zaplenili in kon\xc4\x8dno septembra 1928 glasilo prepovedali._NEWLINE_Edinost je za\xc4\x8dela izhajati leta 8. januarja 1876 kot \xc5\xa1tirinajstdnevnik, 1880 je postala tednik; od druge polovice 1882 je izhajala dvakrat, od za\xc4\x8detka 1894 pa trikrat na teden v jutranji in ve\xc4\x8derni izdaji. Od aprila 1898 je izhajala dvakrat dnevno, od 1900 pa enkrat dnevno. Leta 1893 je izhajal Novi\xc4\x8dar kot ve\xc4\x8derna izdaja Edinosti; 1914 in deloma 1915 je izhajala Ve\xc4\x8derna Edinost. V za\xc4\x8detku je bila naklada 700 izvodov, najve\xc4\x8dja pa okoli 12.000. Kot dnevnik je Edinost svojo pomembno informativno nalogo opravljala zlasti v prvem desetletju, ko je bila Primorska pod Italijo._NEWLINE_Prvi izdajatelj in odgovorni urednik je bil Ivan Dolinar. Poznej\xc5\xa1i uredniki so bili Ivan Tosti, Anton \xc5\xa0lunder, Josip Milani\xc4\x8d, Fran Hvala, Avgust Bremic, Viktor Dolenc, Fran \xc5\xbditko, Julij Mikota, Lovro \xc5\xbdvab, Maks Coti\xc4\x8d, Fran Godnik, \xc5\xa0tefan Godina, Anton Gerbenc, Filip Peric. Leta 1879 je Edinost prvi\xc4\x8d dobila tudi podnaslov, ki se je glasil Glasilo slovenskega politi\xc4\x8dnega dru\xc5\xa1tva za Primorsko. Leta 1898 se je preimenoval v Glasilo politi\xc4\x8dnega dru\xc5\xa1tva Edinost za Primorsko, z za\xc4\x8detkom prve svetovne vojne pa je \xc4\x8dasnik Edinost ostal brez podnaslova.'